สภาผู้แทนราษฎร พิจารณาร่างพระราชบัญญัติงบประมาณรายจ่ายประจำปีงบประมาณ 2566
การประชุมสภาผู้แทนราษฎร เป็นพิเศษ วันนี้(31พ.ค.65) มีวาระพิจารณาเรื่องด่วนวาระรับหลักการร่างพระราชบัญญัติงบประมาณรายจ่ายประจำปีงบประมาณ 2566 ที่คณะรัฐมนตรีเสนอ วงเงินงบประมาณ 3,185,000 ล้านบาท มีจำนวน 7 หมวด รวม 40 มาตรา เพิ่มขึ้นจากปีงบประมาณ 2565 จำนวน 85,000 ล้านบาท ประกอบด้วย รายจ่ายประจำ จำนวน 2,390,000 ล้านบาท เพิ่มขึ้นจากปีงบ 2565 จำนวนกว่า 16,990 ล้านบาท , รายจ่ายลงทุน จำนวน 695,000 ล้านบาท เพิ่มขึ้นจากปีงบ 2565 จำนวนกว่า 83,000 ล้านบาท , รายจ่ายชำระคืนต้นเงินกู้ จำนวน 100,000 ล้านบาท เท่ากับปีงบ 2565 โดยในปีงบประมาณ 2566 รัฐบาลคาดว่าจะมีรายได้สุทธิ 2,490,000 ล้านบาท เพิ่มขึ้นจากปีงบ 2565 จำนวน 90,000 ล้านบาท หรือเพิ่มขึ้นร้อยละ 3.75 ส่งผลให้ปีงบประมาณ 2566 มีการขาดดุลงบประมาณ จำนวน 695,000 ล้านบาท ลดลงจากปีงบ 2565 จำนวน 5,000 ล้านบาท คิดเป็นสัดส่วนร้อยละ 3.89 ของผลิตภัณฑ์มวลรวมในประเทศ (GDP) ทั้งนี้ รายละเอียดของงบประมาณที่น่าสนใจ ได้แก่ งบกลาง จำนวนกว่า 590,000 ล้านบาท , กระทรวงศึกษาธิการ จำนวนกว่า 121,000 ล้านบาท ลดลงจากปี 2565 จำนวน 4,500 ล้านบาท , กระทรวงมหาดไทย จำนวนกว่า 325,000 ล้านบาท , กระทรวงกลาโหม จำนวนกว่า 88,000 ล้านบาท ลดลงจากปี 2565 จำนวนกว่า 4,500 ล้านบาท และงบกระทรวงสาธารณสุข วงเงินกว่า 156,000 ล้านบาทสำหรับกรอบเวลาการพิจารณา กำหนดไว้ระหว่างวันที่ 31 พฤษภาคม -2 มิถุนายนนี้ กำหนดกรอบเวลาการอภิปราย รวม 47 ชั่วโมง 30 นาที โดยจัดสรรให้ประธานในที่ประชุม 3 ชั่วโมง 30 นาที ฝ่ายค้านและรัฐบาล ฝ่ายละ 22 ชั่วโมง ซึ่งเวลาของฝ่ายรัฐบาลนับรวมทั้ง ส.ส.พรรคร่วมรัฐบาลและคณะรัฐมนตรี โดยวันแรกของการประชุม เริ่มประชุมเวลา 09.30 น. - 01.00 น. วันที่ 1 ประชุมเวลา 09.00 น. - 01.00 น. และวันที่ 2 มิถุนายน เริ่มประชุมเวลา 09.00 น. คาดจะลงมติในเวลา 22.00 น.